**BALVU NOVADA PAŠVALDĪBA**

**BALVU NOVADA DOME**

|  |
| --- |
| Reģ.Nr 90009115622., Bērzpils iela 1A, Balvi, Balvu novads, LV-4501, tālrunis +371 64522453, e-pasts: dome@balvi.lv |

Balvos

**APSTIPRINĀTI**

ar Balvu novada Domes

2024.gada 22.februāra

lēmumu (sēdes prot. Nr.\_\_., \_\_\_.§)

**RUGĀJU APVIENĪBAS PĀRVALDES NOLIKUMS**

*Izdots saskaņā ar Pašvaldību likuma*

*10.panta pirmās daļas 8.punktu*

**I. VISPĀRĪGIE NOTEIKUMI**

1. Balvu novada Rugāju apvienības pārvalde (turpmāk tekstā – Rugāju pārvalde) ir Balvu novada domes (turpmāk tekstā – Dome) izveidota un padotībā esoša iestāde, kas Bērzpils pagasta, Krišjāņu pagasta, Lazdukalna pagasta un Rugāju pagasta administratīvajā teritorijā iedzīvotājiem un citām personām nodrošina Pašvaldību likumā, citos ārējos normatīvajos aktos, Domes saistošajos noteikumos un lēmumos noteikto pašvaldības sniegto pakalpojumu pieejamību, doto valsts pārvaldes uzdevumu un pašvaldības brīvprātīgo iniciatīvu izpildi.

2. Rugāju pārvalde darbojas saskaņā ar šo nolikumu un savā darbībā ievēro Latvijas Republikā spēkā esošos normatīvos aktus, Domes saistošos noteikumus, lēmumus un rīkojumus. Rugāju pārvalde savā teritorijā nodrošina pakalpojumus šādās savās struktūrvienībās:

2.1. “Bērzpils pagasta pakalpojumu centrs” (adrese: Dārza iela 27, Bērzpils, Bērzpils pag., Balvu nov., LV-4576);

2.2. “Krišjāņu pagasta pakalpojumu centrs” (adrese: Jaunatnes iela 3-1, Krišjāņi, Krišjāņu pag., Balvu nov., LV-4574);

2.3. “Lazdukalna pagasta pakalpojumu centrs” (adrese: Bērzu iela 8, Benislava, Lazdukalna pag., Balvu nov., LV-4577);

2.4. “Rugāju pagasta pakalpojumu centrs” (adrese: Kurmenes iela 48, Rugāji, Rugāju pag., Balvu nov., LV-4570).

3. Rugāju pārvaldes darbības tiesiskumu un lietderību uzrauga Balvu novada pašvaldības (turpmāk tekstā – Pašvaldība) izpilddirektors.

4. Rugāju pārvaldi finansē no pašvaldības budžeta līdzekļiem. Rugāju pārvalde rīkojas ar Domes piešķirtajiem finanšu līdzekļiem atbilstoši budžetā apstiprinātajam finansējumam.

5. Rugāju pārvaldei ir sava veidlapa ar Balvu novada ģerboņa attēlu un pilnu Rugāju pārvaldes nosaukumu “Rugāju apvienības pārvalde” un zīmogs ar Balvu novada ģerboņa attēlu un pilnu Rugāju pārvaldes nosaukumu “Rugāju apvienības pārvalde”.

6. Rugāju pārvaldi izveido, likvidē vai reorganizē un tās nolikumu apstiprina Dome.

7. Rugāju pārvaldes rekvizīti:

* 1. juridiskais nosaukums: Rugāju apvienības pārvalde;
	2. reģistrācijas numurs Latvijas republikas Uzņēmumu reģistra Publisko personu un iestāžu sarakstā;
	3. juridiskā adrese: Kurmenes iela 48, Rugāji, Rugāju pag., Balvu nov., LV-4570.

**II. RUGĀJU PĀRVALDES KOMPETENCE**

1. Atbilstoši Latvijas Republikas normatīvajiem aktiem Rugāju pārvalde:
	1. nodrošina pašvaldības kompetencē esošo izziņu izsniegšanu un sniedz informāciju par pašvaldības kompetencē esošajiem jautājumiem;
	2. pieņem valsts noteikto nodokļu un nodevu maksājumus, kuru iekasēšana ir uzdota pašvaldībai, kā arī Domes noteikto nodevu maksājumus un maksājumus par pašvaldības sniegtajiem pakalpojumiem;
	3. nodrošina pašvaldības sociālo pabalstu izmaksas normatīvajos aktos noteiktajā kārtībā;
	4. atbilstoši savai kompetencei pieņem iesniegumus, sūdzības un priekšlikumus un organizē atbilžu sniegšanu attiecīgajām personām vai sagatavo attiecīgos jautājumus izskatīšanai Domes komitejās, komisijās, Domes sēdēs;
	5. nodrošina pieejamību informācijai par Domes pieņemtajiem lēmumiem un citu vispārpieejamu informāciju;
	6. nodrošina personu dzīvesvietas deklarēšanu saskaņā ar spēkā esošajiem normatīvajiem aktiem.
2. Atbilstoši Domes lēmumiem un citiem Pašvaldības normatīvajiem aktiem Rugāju pārvalde veic šādas funkcijas un uzdevumus:
	1. pieņem no iedzīvotājiem maksājumus par visa veida Pašvaldības sniegtajiem komunālajiem un citiem pakalpojumiem;
	2. sniedz informāciju un izziņas interesentiem par Domes un Rugāju pārvaldes kompetencē esošajiem jautājumiem;
	3. nodrošina informācijas apriti starp Pašvaldības institūcijām;
	4. sniedz organizatorisku atbalstu iedzīvotāju pieņemšanai pie Domes amatpersonām;
	5. organizē Rugāju pārvaldes administratīvās teritorijas iedzīvotājiem komunālos pakalpojumus (ūdensapgāde, atkritumi) neatkarīgi no tā, kā īpašumā atrodas dzīvojamais fonds;
	6. veic pasākumus un sadarbojas ar Pašvaldības struktūrvienībām attīstības plānošanas un projektu vadības jautājumos attiecībā uz Rugāju pārvaldes pārziņā esošo teritoriju;
	7. sadarbojas ar Pašvaldības Sociālo pārvaldi normatīvajos aktos un Pašvaldības saistošajos noteikumos noteiktās palīdzības sniegšanā Rugāju pārvaldes teritorijā dzīvojošajiem iedzīvotājiem, kā arī nodrošina Rugāju pārvaldes teritorijā strādājošos Sociālā pārvaldes darbiniekus ar darba telpām un nepieciešamības gadījumā ar transportu;
	8. sadarbojas ar Pašvaldības Bāriņtiesu par bērnu tiesību aizsardzību, kā arī nodrošina Pašvaldības Bāriņtiesas darbiniekus ar telpām un nepieciešamības gadījumā ar transportu;
	9. sadarbojas ar Pašvaldības policiju sabiedriskās kārtības nodrošināšanā un uzturēšanā;
	10. sadarbojas ar citām Pašvaldības iestādēm to sniegto pakalpojumu organizēšanā Rugāju pārvaldes teritorijā;
	11. organizē Rugāju pārvaldes pārziņā nodotās kustamās un nekustamās mantas apsaimniekošanu;
	12. organizē un nodrošina Pašvaldības īpašumā/valdījumā esošo dzīvojamo māju un dzīvokļu apsaimniekošanu, organizē un koordinē privatizēto daudzdzīvokļu dzīvojamo māju pārvaldīšanas un apsaimniekošanas jautājumus;
	13. veic Domes kompetencē esošo iesniegumu, sūdzību un priekšlikumu reģistrāciju elektroniskajā dokumentu vadības sistēmā “Lietvaris”, saskaņā ar Pašvaldības dokumentu aprites kārtību;
	14. atbilstoši Arhīva likuma prasībām uzglabā Rugāju pārvaldes īslaicīgi glabājamās lietas (pastāvīgi un ilgstoši glabājamās lietas tiek nodotas Pašvaldības arhivāram apstrādei un uzglabāšanai);
	15. nodrošina telpu uzturēšanu bibliotekāro pakalpojumu sniegšanai;
	16. sadarbojas ar tās darbības teritorijā izveidotajām Pašvaldības iestādēm un struktūrvienībām, sniedz tām nepieciešamo atbalstu (nepieciešamības gadījumā arī nodrošinot ar telpām un veicot to uzturēšanu);
	17. organizē Rugāju pārvaldes teritorijas labiekārtošanu un sanitāro tīrību (Pašvaldības autoceļu, ielu un laukumu ikdienas un periodiskā uzturēšana; kapsētu uzturēšana; parku, skvēru un zaļo zonu ierīkošana un uzturēšana; ielu, laukumu un citu publikai lietošanai paredzētu teritoriju apgaismošana);
	18. organizē skolēnu pārvadājumus, sniedz priekšlikumus to pilnveidošanā, ievēro pašpārvadājumu principu un šo darbību regulējošos normatīvos aktus;
	19. sadarbojas ar Pašvaldības Būvvaldi būvniecības kontroles jautājumos Rugāju pārvaldes teritorijā;
	20. informē Pašvaldību un valsts pārvaldes iestādes par pārkāpumiem dabas resursu un vides aizsardzības jomā;
	21. piedalās civilās aizsardzības pasākumu nodrošināšanā, sadarbībā ar Pašvaldības administrāciju piedalās civilās aizsardzības plāna izstrādāšanu un ieviešanu Rugāju pārvaldes teritorijā esošajās pašvaldības iestādēs un objektos, piedalās dabas un tehnoloģisku avāriju seku likvidēšanas organizēšanā;
	22. sadarbojas ar Pašvaldības institūcijām apkārtējās vides situācijas analīzē un priekšlikumu izstrādē tās uzlabošanai;
	23. veic iepirkumus saskaņā ar Pašvaldības apstiprināto kārtību;
	24. organizē citu Domes uzdoto vai deleģēto funkciju izpildi.
3. Lai nodrošinātu Rugāju pārvaldei uzdoto funkciju izpildi Rugāju pārvaldei ir tiesības:
	1. pieprasīt un saņemt no Domes, tās padotībā esošajām institūcijām un amatpersonām Rugāju pārvaldes funkciju izpildei nepieciešamās ziņas, statistisko un citu informāciju;
	2. izstrādāt un iesniegt Domes priekšsēdētājam vai izpilddirektoram Domes lēmumu projektus par Domes un Rugāju pārvaldes darbības jautājumiem, sniegt atzinumus par Domes lēmumu projektiem, kas attiecas uz Rugāju pārvaldes darbību;
	3. iesniegt Domei, pašvaldības izpilddirektoram un izpilddirektora vietniekam priekšlikumus par Rugāju pārvaldes darbības nodrošināšanai nepieciešamo finansējumu, ierosinājumus Rugāju pārvaldes darba uzlabošanai un pakalpojumu kvalitātes paaugstināšanai;
	4. sadarboties ar citām novada pašvaldības iestādēm, institūcijām, nevalstiskajām organizācijām, kā arī ārvalstu un starptautiskajām institūcijām;
	5. īstenot citas normatīvajos aktos paredzētās tiesības.
4. Rugāju pārvaldes atbildība:
	1. par šajā nolikumā noteikto funkciju nodrošināšanu;
	2. par šajā nolikumā uzdoto uzdevumu un pienākumu savlaicīgu un kvalitatīvu izpildi;
	3. par Domes un Pašvaldības institūciju pieņemto lēmumu izpildes procesu un Rugāju pārvaldē pieņemto lēmumu izpildes rezultātā radītajām sekām;
	4. par sagatavotās informācijas precizitāti un pareizību, par izstrādāto atzinumu un priekšlikumu kvalitāti;
	5. par konfidenciālas, personas datu aizsardzības, komercinformācijas, ierobežotas pieejamības informācijas vai jebkuras citas informācijas neizplatīšanu, kura var nest morālu vai materiālu kaitējumu Pašvaldībai.
5. Rugāju pārvalde, norakstot nemateriālos ieguldījumus un pamatlīdzekļus, rīkojas atbilstoši Domes lēmumiem un Pašvaldības grāmatvedības politikai.

**III. RUGĀJU PĀRVALDES AMATPERSONU PILNVARAS**

1. Rugāju pārvaldes darbu organizē un vada Rugāju pārvaldes vadītājs(turpmāk – Pārvaldes vadītājs), kuru ieceļ amatā un atbrīvo no amata ar Domes lēmumu. Pārvaldes vadītājs strādā uz darba līguma pamata. Darba līgumu ar Pārvaldes vadītāju slēdz Pašvaldības izpilddirektors.
2. Rugāju pārvaldes vadītājs:
	1. vada, plāno, organizē un nodrošina Rugāju pārvaldes darbu, ir atbildīgs par Rugāju pārvaldes likumīgu darbību un kompetences jautājumu izpildi, kā arī atbild par Rugāju pārvaldē izvietoto Pašvaldības institūciju darba organizēšanu;
	2. atbild par Rugāju pārvaldē sniedzamo pašvaldības pakalpojumu un informācijas pieejamību un kvalitāti, kā arī organizē iedzīvotāju pieņemšanu un atbilstoši savai kompetencei izskata iesniegumus un sūdzības, kā arī atbild par informācijas apriti starp Rugāju pārvaldi un citām pašvaldības institūcijām;
	3. nodrošina Rugāju pārvaldei nodoto pašvaldības objektu apsaimniekošanu;
	4. Domes noteiktajā kārtībā un noteiktās kompetences ietvaros rīkojas ar Pārvaldes rīcībā esošajiem materiālajiem resursiem un piešķirtajiem finanšu līdzekļiem un atbild par to izlietojumu;
	5. atbilstoši savai kompetencei rīkojas ar pašvaldības mantu un naudas līdzekļiem;
	6. pēc Domes priekšsēdētāja vai deputātu pieprasījuma sniedz ziņojumus Domei par Pārvaldes darbu un piešķirto budžeta līdzekļa izlietojumu;
	7. pārstāv Pārvaldi valsts pārvaldes institūcijās, attiecībās ar fiziskām vai juridiskām personām;
	8. nosaka pārvaldes struktūru un iesniedz to apstiprināšanai izpilddirektoram, apstiprina struktūrvienību funkcijas, apstiprina pārvaldes struktūrvienību nolikumus;
	9. pieņem darbā un atbrīvo no darba pārvaldes darbiniekus, nosaka viņu darba pienākumus, amatalgu atbilstoši Balvu novada pašvaldības darbinieku individuālās mēnešalgas noteikšanas noteikumiem un piemaksas pie darba algas piešķirtā algu fonda ietvaros;
	10. Domes noteiktajā termiņā un kārtībā iesniedz izpilddirektoram un izpilddirektora vietniekam informāciju, kas nepieciešama Pašvaldības gada publiskā pārskata sagatavošanai;
	11. iesniedz izpilddirektoram tālākai virzīšanai ikgadējo Rugāju pārvaldes funkcionēšanai un attīstībai nepieciešamo finanšu līdzekļu pieprasījumu;
	12. bez atsevišķa pilnvarojuma apstiprinātā budžeta ietvaros slēdz līgumus, kas nepieciešami Rugāju pārvaldes darbības nodrošināšanai;
	13. slēdz līgumus Rugāju pārvaldes teritorijā par komunālajiem pakalpojumiem (ūdensapgāde, kanalizācija, siltumapgāde, notekūdeņu savākšana, novadīšana un attīrīšana);
	14. slēdz līgumus teritorijas labiekārtošanas un ceļu uzturēšanas jomā;
	15. lietderīgi un racionāli lieto dienesta autotransportu, atbild par Rugāju pārvaldes autotransporta un traktortehnikas (ja tāda ir) izmantošanu, darba un atpūtas laika uzskaiti autovadītājiem, degvielas apriti un nobraukuma uzskaiti;
	16. sniedz atzinumus par Rugāju pārvaldes teritorijā esošā pašvaldībai piederošā nekustamā īpašuma iznomāšanu vai atsavināšanu;
	17. izstrādā un apstiprina Rugāju pārvaldes darba kārtības noteikumus, saskaņojot ar pašvaldības izpilddirektoru vai izpilddirektora vietnieku;
	18. nodrošina Rugāju pārvaldes darba nepārtrauktību Domes nomaiņas gadījumā;
	19. amata zaudēšanas gadījumā organizē dokumentācijas un materiālo vērtību nodošanu Pašvaldības izpilddirektora norīkotai amatpersonai, sastādot nodošanas – pieņemšanas aktu;
	20. veic citus Pašvaldības nolikumā, Domes lēmumos un izpilddirektora rīkojumos paredzētos pienākumus.
3. Rugāju pārvaldes vadītājam ir paraksta tiesības uz Rugāju pārvaldes izdotajiem dokumentiem, administratīvajiem aktiem, kā arī tiesības Rugāju pārvaldes vārdā apstiprināt finanšu dokumentus, nogādājot Pašvaldībai finanšu dokumentu oriģinālu.
4. Vadītāja atvaļinājuma, viņa ilgstošas prombūtnes laikā vai interešu konflikta gadījumā Rugāju pārvaldes darbu vada un organizē ar Domes priekšsēdētāja rīkojumu apstiprināta amatpersona.
5. Rugāju pārvaldes amatu vienības atbilstoši noteiktajām iestādes funkcijām un piešķirtajam finansējumam nosaka pārvaldes vadītājs un apstiprina Pašvaldības izpilddirektors.
6. Rugāju pārvaldes grāmatvedību kārto Pašvaldības Finanšu plānošanas un centralizētās grāmatvedības nodaļa.
7. Rugāju pārvaldes personāla lietvedību kārto Pašvaldības Kancelejas un personāla nodaļa.
8. Pārvaldes darbinieku amata pienākumus, kompetenci, atbildības līmeni un tiesības nosaka Pārvaldes vadītāja apstiprināts amata pienākumu apraksts.

**IV. RUGĀJU PĀRVALDES DARBĪBAS TIESISKUMA NODROŠINĀŠANA**

1. Rugāju pārvaldes darbības tiesiskumu nodrošina Rugāju pārvaldes vadītājs. Pārvaldes vadītājs ir atbildīgs par šajā nolikumā un citos Domes lēmumos noteikto pienākumu izpildi.
2. Rugāju pārvaldes struktūrvienību darbinieku un Rugāju pārvaldes darbinieku izdotos administratīvos aktus un faktisko rīcību var apstrīdēt Rugāju pārvaldes vadītājam.
3. Rugāju pārvaldes vadītāja izdotos administratīvos aktus un faktisko rīcību var apstrīdēt Pašvaldības Administratīvo aktu apstrīdēšanas komisijā.

**V. NOSLĒGUMA JAUTĀJUMI**

1. Rugāju pārvaldes nolikums stājas spēkā ar 2024.gada 1.jūliju.
2. Ar šī nolikuma spēkā stāšanos spēku zaudē:
	1. ar Balvu novada domes 2020.gada 27.februāra lēmumu apstiprināto Balvu novada pašvaldības iestādes “Bērzpils pagasta pārvalde” nolikumu (protokols Nr.3, 48.§);
	2. ar Balvu novada domes 2020.gada 27.februāra lēmumu apstiprināto Balvu novada pašvaldības iestādes “Krišjāņu pagasta pārvalde” nolikumu (protokols Nr.3, 50.§);
	3. ar Balvu novada domes 2021.gada 5.jūlija lēmumu apstiprināto Balvu novada pašvaldības iestādes “Lazdukalnas pagasta pārvalde” nolikumu (protokols Nr.2, 5.§);
	4. ar Balvu novada domes 2021.gada 5.jūlija a lēmumu apstiprināto Balvu novada pašvaldības iestādes “Rugāju pagasta pārvalde” nolikumu (protokols Nr.2, 4.§)..

Domes priekšsēdētājs Sergejs Maksimovs